Tatoeba sentences — language code: ckt
Ыныкит тури мйӈкри наранъялгытанӈытык.
Рывэтгаквыргын, иӈӄун ратвагъа энанъялгытаткогыргын наранымӈылявӈын радиойпы, телевиденияйпы ынкъам торгынан ынӄэн лыги ратчыӈӈоӈыткы мэгчератынвык эвытлым-ым ымы ярак вама.
Ынанъыттъыёл ӄынтэнмаквыткы торгынан рыляйвыёлӄылтэ: эвиръыт, айколят, иниргиӈыт, ӄутти ынкъам вэтыӄун чиниткин документат.
Гамгачанлягты эвытлым рычымӄатынвэты ӄынитлитгыткы кэлит, миӈкы калеёлӄылтэ чиниткин нынны, нымытваваны ынкъам миӈкри ялгытыльылӄыл.
Органырык гражданкэн инэвириӈэткин ӈэнку наранляӈӈоӈын ӄамэтвагыргын.
Ыныкит-ым турык ярак ратваркынэӈыт тэйӈэтти, ӄыпиригыткы ынкъам ӄынлейвыгыткы таӄъано.
Ытръэч-ым рыляйвыёлӄылтэ пэтле апэтаткыльэнаг ынкъам ӄырым рытэнмавъёлӄылтэ тыляма.
Тыляма торгынан вэтыӄун лымалё лынъёлӄылтэ ымыльо рывэтгаквыргыт турык инэилельин, нымэльэв вальылӄылторэ, ынӈэ акапчачавка.
Пыкирыплыткук ялгытынвык тури нэрэнрынгиивӈытык ынкъам нэрэнльэтэнӈытык ӈэнри, миӈкы тури ратваркынэтык.
Тури-ым пууръу нымэльэв валёмыльылӄылторэ ванвыкэи органэн властэн ынкъам эвыр ныӄитпъэв мэгчератыӈольылӄылторэ ырык рыгйивэтыгйит.
Лымалгыргын ынкъам тандисциплина гамгао'равэтльэн – ынӄэн авынваны вальылӄыл рыляма ялгытыткогыргын.
Пынляттыргын "Воздушныкэн тревога" наратвыӈын штаба гражданкэн энавэрэӈатгыргыкэн радиойпы, яама ръэйӈэркыт амалваӈ вальыт э'йӈэткунэӈэт, ръэйӈэткуркыниӈыт заводтэ пароходтэ ынкъам ӄутти.
Валёмыплыткок сигнал таӈакапчачка ӄыӄэтпыльатыӈӈотык.
Ыныкит торгынан ынӈин вальын сигнал валёмыткы ярак вама, эвыр ынкэӄэй ӄынпааӈатыткы яак электричество, ӄынвайӈаӈатгыткы ӈылетыльыт ээкэт пэнъёлгыт, ӄыпиригыткы чиниткин яаёлӄылтэ инэвириӈэтыткук, чиниткин документат ынкъам эӄылпэ ӄылӄытгытык атчытванвэты.
Ӈытома ярайпы ӄынымӈыляквыткы ратомгыт, юрэӄ ыргынан лёӈвалёма нэнтын ынӄэн сигнал.
Ранвыма атчытванвэты ынӈэ эӄиврильэткэ, акапчачавка, аянотӄъока тумгыт ы'ттъыёл тылельыт.
Ынкы вальа дежурниле нэрэнльуӈэнӈынэт тургин ванвыт.
Атчытванвык вама нымэльэв ӄытваркынэтык, лымалё ӄылгыркыниткы таӈымыльо вэтгаквыргыт гражданкэн инэвириӈэтыткукин.
Ынкы вама тымӈынӈэн ынӈэ элейвыльэткэ, ынӈэ энынлевкэ пиӈинэӈэт ынкъам керосиныльыт ээкэт.
Ӄырым ӈэнрилы рылымӈэнавъёлӄылтэ ярагыннэкыт.
Ыныкит тури варкынэтык тымӈэтайкыек атчынвык, вэтыӄун вэтыӄун торгынан йыпъёлӄылтэ чинит яаёлӄылтэ инэвиирӈэтыткунэӈэт, миӈкри ӄун ӈэнрилы мэчынкы рэргэлгъэ радиоактивныкэн пиӈпиӈвытрын.
Сигнал "Воздушная тревога", торгынан мэчынкы равалёмӈыткы вама ӄолеванвыткок.
Ынкы нэмыӄэй ынӈэ акапчачавка, нунтымъэв ӄытваркынэтык, лымалё ӄылгыркыниткы ымыльо вэтгавыт инэныгйивэвыльин.
Ыныкит-ым тури ратваркынэтык вытку льоёнвык ванвык, ӄымӈылёгыткы постат гражданкэн инэвириӈэтыткукин.
Ыргынан нэрэныгйивэнӈытык миӈкри тури итыльылӄылтури.
Вама автобуссыко, трамвайчыко ӄачьагыткы ытри нывилыльыт ынкъам ынанчымчаӈ вальыт тынопгыргык эвытлым рыёлгычыко катчытык.
Ӈаргын-ым вама нэмыӄэй ынӈин ӄитыркынитык, ыныкит чымче уйӈэ ратваркынэӈыт ӄутти таӈэты вальыт атчынвыт.
Ыныкит тури ратваркынэнтык мэгчеранма, рыгйивэтыгйит инэнлельэ мигчирык, эӄылпэ атчынвэты ӄылӄытгытык.
Ыныкит-ым гыт ратваркын вэтгыванвык, эмнуӈкы эвытлым умкычыку, тури вэтыӄун атчыльылӄылторэ рыгъёлгычыко, ваамъяргычыко.